Laufey

**Laufey Lín Bing Jónsdóttir** (; ; nosusu ontok 23 Ngiop 1999), ointutunan nogi sabaagi **Laufey** ( ), nopo nga songulun susuminding-monunupu sinding om puru muzik mantad Iceland. Mimpuun isido ointutunan ontok koimpuunon 2020-an gama kalantayon sabaagi artis pop miampai inspirasi jazz.

Soira minomonsoi kosolimbahan sabaagi maamamain solo selo miampai Iceland Symphony Orchestra di 15 nogi toun, nosiliu i Laufey do finalis id suang edisi 2014 *Ísland Got Talent* (Iceland's *[[Got Talent]]*), om opintanga kolimpupuson id suang *[[The Voice Iceland]]* ontok toun sumusuhut. Minapalabus isido EP debut, *[[Typical of Me]]* (2021), om nakaawi ponginabasan id Berklee College of Music hilo Boston. Debut album disido, *[[Everything I Know About Love (album)|Everything I Know About Love]]* (2022), nokosuang id carta muzik hilo Iceland om Amerika Syarikat id nombo nokolimbou id kinoyonon kotolu id suang carta US Jazz Albums om id kinoyonon ko-50 doid US Top albums Sales Chart. Album sumusuhut disido, *[[Bewitched (Laufey album)|Bewitched]]* (2023), nakaanu gaa' Best Traditional Pop Vocal Album id 66th Annual Grammy Awards (2024) om single dau "From the Start" nopo nga nokodimpot kalantayon id suang carta muzik hilo Kanada, New Zealand, om United Kingdom. Album kotolu disido, ''A Matter of Time'', wpinalabus ontok 22 Magus 2025.

## Koposion pogulu om pondidikan
Laufey Lín Bing Jónsdóttir nosusu ontok 23 Ngiop 1999 id Reykjavík, Iceland. tapa nopo dau nga tulun Iceland om tama nopo dau nga tulun Sina, mantad Guangzhou. Tama nopo dau nga songulun maamamain biola klasik om taki ponong tama nopo dau, , nga songulun mongingia' biola id Central Conservatory of Music hilo China, ii nokomoi di Laufey sabaagi soboogian mantad inspirasi dau do aanangan muzik. Tapa nopo dau nga kumalaja sabaagi eksekutif kousinan. Kiwaa tobpinai miapid dau kingaran do i Júnía Lín Hua Jónsdóttir (; ), songulun maamamain biola om nogi sabaagi monunuhu kreatif dau.

Poingion isido hilo Washington, D.C., solinaid duo toun pogulu ginumuli hilo Reykjavík ontok toun 2008, id nombo sinumikul isido hilo Háteigsskóli. Mimpuun i Laufey minsingilo do piano ontok di apat nogi toun om cello ontok di walu o toun. Nakaawi isido ponginabasan id Reykjavík College of Music ontok toun 2018 id nombo minsingilo nogi isido suminding hilo. Timpu nopo disido ginumayo nga naawi miampai mingundaliu hilo Reykjavík toi ko' Washington, D.C., suai ko' insaru nogi miuli=uli hilo Beijing.

Ontok nopo di 15 toun, minomonsoi kosolimbahan i Laufey sabaagi solois cello miampai Iceland Symphony Orchestra. Masaan hilo id Iceland, minampayat i Laufey edisi 2014 do  *Ísland Got Talent*—versi Iceland montok *[[Got Talent]]*—om nosiliu sabaagi finalis. Ontok toun sumusuhut, minampayat nogi isido id suang *[[The Voice Iceland]]* om nokoongoi id taang opintanga kolimpupuson. Ontok dii, isido nopo nga mamampayat bobos omulaok id suang sajara siri dii.

Kalapas nakaawi id sikul pintangaan, notorimo i Laufey om tobpinai miapid dau id University of St Andrews hilo Scotland, om ii nopo daa timpuunon po nga kiangkab isido maganu jurusan ekonomi om tadi nopo dau nga nakaawi ponginabasan id St Andrews miampai ijazah id gana piromutan sompomogunan. Sundung do ingkaa, minomili i Laufey do mongoput ponginabasan id Berklee College of Music hilo Amerika Syarikat kalapas nakaanu biasiswa ponorikohon om nakaawi ponginabasan ontok toun 2021. Gisom nopo Gumas 2023, poingion isido hilo Los Angeles.

## Karier
### 2020–2022: Koimpuunon kalaja

Ontok 6 Ngiop 2020, minapalabus i Laufey do single debut kiuhu "Street by Street", i nokolimbou doid kinoyonon koiso id Icelandic Radio. Sumusuhut, minapalabus isido EP koiso ii no *[[Typical of Me]]*, i lohowon dau sabaagi tanak tokoro, ontok 30 Ngiop 2021. EP nopo di nga popohompit do sinding "Street by Street" om onom sinding suai, i kogumuan nopo nga sinupu disido hilo asrama do kolej. Mamarayou o bukakak *[[Rolling Stone]]* do pononondig disido montok sinding "I Wish You Love". Pinosuang nogi do *[[American Songwriter]]* o EP disido id suang katayadan album bobos abantug toun 2021. Suai ko ii, nakagayat nogi o *Typical of Me* do puru muzik miagal do i Billie Eilish. Posuangon nogi di Laufey o sinding jazz klasik i sininding kawagu id suang TikTok, om tumanud nopo do *New York Times* ii nopo nga "casually elegant." Sinumain isido kontrak rakaman miampai AWAL, iso label i pakawasa artis do popotindohoi kawalan di lobi agayo kumaa kotos intelek diolo.

Kopihondot nogi toun dii, monoina i Laufeyiso abaabayan muzik monikid minggu id BBC Radio 3 ontok timpu momiusak om timpu talasu (om insan po kawagu ontok wulan Momuhau montok kosolimbahan poimbida Krismas) i kiuhu *Happy Harmonies*, id nombo poposotol isido muzik i poposikit sunduan mantad mogikaakawo genre. Ontok wulan Milau, momonsoi i Laufey kosolimbahan id London Jazz Festival. Ontok timpu dii nogi, miniuhup isido miampai Philharmonia Orchestra montok papalabus sinding dau "Let You Break My Heart Again". Ontok wulan Momuhau, minomonsoi isido kolaborasi miampai susuminding Dodie montok papalabus single suai kiuhu "Love To Keep Me Warm", id nombo sininding kawagu diolo "Winter Weather" karya Ted Shapiro, miampai boogian bridge mantad nopo nga sinupu di Laufey om Dodie.

Kosolimbahan koiso nopo di Laufey id televisyen Amerika syarikat nga ontok toun 2022 soira nokoimbulai isido sabaagi tombului muzik id suang abaabayan *[[Jimmy Kimmel Live!]]* ontok 21 Milatok; om sinding nopo di numaan disido sindingo nga "Like the Movies" mantad *Typical of Me*. Album debit disido, *[[Everything I Know About Love (album)|Everything I Know About Love]]*, pinalabus ontok 26 Magus 2022 maya AWAL om nakaanu rarayou mantad pengkritik. Id suang carta ''Billboard''s Alternative New Artist Album, nokolimbou o sinding dii id kinoyonon koiso ontok minggu debut.

### 2023–dinondo: ''Bewitched'' om ''A Matter of Time''

Ontok Magus 2023, kiwaa kopoilaan do minanain i Laufey pibatasan kopolobusan global miampai Warner Chappell Music (WCM). Album koduo dau *[[Bewitched (Laufey album)|Bewitched]]*, pinalabus ontok 8 Manom 2023. Sominggu pogulu pinalabus, numaan disido palawaso helaian muzik moi kaanu o tulun orohian do momonsoi *pre-save* album dii. Nokotorimo o album diti do rarayou mantad pengkritik om nokopogowit di Laufey nakaanu Grammy Award koiso, montok kategori Best Traditional Pop Vocal Album id 66th Annual Grammy Awards, id nombo minomonsoi nogi isido kosolimbahan miampai Billy Joel id suang sinding kopupuson dau "Turn the Lights Back On". Tumilombus, minapaharo i Laufey do jelajah pomogunan solinaid duo toun montok promosi album dii. Ontok 6 Gomot 2024, pinalabus kawagu disido album dii sabaagi *Bewitched: The Goddess Edition*, i pinoguluanan do single "Goddess".

Minanahak isido kopoilaan kokomoi album kotolu ontok toun 2025 miampai kopolobusan single koiso kiuhu"Silver Lining" ontok 3 Ngiop. Ngran nopo album dii nga pinosunud di Laufey sabaagi *[[A Matter of Time (Laufey album)|A Matter of Time]]*, i pinalabus ontok 22 Magus 2025.

Vidiu muzik montok "Snow White" nopo nga pinalabus ontok 7 Magus.

## Imej awam
### Rahung om gaya muzik
Sundung do narahung i Laufey do muzik klasik om artis klasik miagal do i Frédéric Chopin, om mamain dii mantad tokoro po, minundaliu isido kumaa koleksi rakaman tapa dau i popokito puru muzik jazz tondu miagal do i Ella Fitzgerald om Billie Holiday montok mombontuk gaya muzik dau. Nokomoi disido do i Fitzgerald om Chet Baker nopo nga rahung artistik bobos tagayo montok dau, om i Fitzgerald nopo nga puru muzik korohian dau. Nokomoi nogi di Laufey i Taylor Swift, Norah Jones, om Adele sabaagi inspirasi disido id suang momonsoi muzik; ka disido "nokowonsoi i Taylor Swift do pop om country om alansan oku kaanu momonsoi miagal dii montok jazz. Kaanu isido popiiso tulun pointongkop pomogunan, om ii no iso mantad gaab ku sabaagi songulun puru muzik."

Insaru osiliu perdebatan gaya muzik di Laufey gama do genre dau. Tumanud disido, genre nopo muzik dau nga jazz toi ko' jazz pop, nga nokoboros o kotinanan miagal do National Public Radio, *[[New York Times]]*, om *[[The Sydney Morning Herald]]* do muzik nopo disido nga popohompit roromu jazz, pop, bossa nova, om klasikal. Ponginruaian nopo montok oinsanan dii nga pop tradisional toi ko' old-time pop tu kiwaa piomungan mogikaakawo gaya muzik id suang sinding dau sumiliu iso.

## Sukuon